KYK: Boelie-video: My seun sukkel, sê pa | Netwerk24
Deur Alet van der Walt 19 Februarie 2020 17:28
'n Video van 'n boelievoorval by die Johan Slabbert Spesiale Skool in Kroonstad, wat tans die ronde doen, is volgens die skoolhoof, Nico van Zyl, oud.
Maar die pa wat dié video, waarin sy seun geboelie word, nou weer versprei, sê hy doen dit omdat sy seun steeds sielkundige probleme het en omdat die geboelie in die koshuis nooit opgehou het nie.
Die seun en sy pa het intussen van Edenville na Tulbagh getrek en die pa sê die sielkundige hulp wat sy seun gekry het, het nie gehelp nie.
Hy meen ook boeliegedrag in die koshuis bly 'n groot probleem.
Van Zyl sê die video is twee jaar oud, maar die 16-jarige seun se pa sê die video is 'n jaar gelede in Februarie in 'n koshuiskamer geneem.
Die skoolhoof sê ook hy het gedink die kwessie is lankal opgelos en dat die seun se pa tevrede is met die skool se optrede. Die seun wat die aggressor was, is uit die koshuis geskors en het ses maande lank berading gekry.
Die kind se gedrag het baie verbeter. Hy tree nou anders op teenoor sy skoolmaats, sê Van Zyl.
"Hy is nie uit die skool geskors nie, want net die departement kan 'n kind uit 'n skool skors. Die probleem was in die koshuis."
Hy sê die seun is ook op ander maniere deur die skool bygestaan.
"Boeliegedrag is nie net 'n probleem by een skool nie. Dit is 'n probleem in die hele samelewing," sê hy en voeg by "mense moet onthou 'n kind wat seer het, maak ander seer".